A 16. század i összeírásokban általában "Pathafalva" alakban szerepel. 1538-ban 12, 1548-ban 14, 1576-ban 19, 1588-ban 20, 1599-ben 17, 1634-ben 34 portát számláltak a településen. Német neve 1604-ben bukkan fel először. 1605-ben Bocskai hajdúi égették fel, 1622-ben Bethlen Gábor hadai pusztították el. 1643-ban 34 házában 241 lakosa élt. 1664-ben a szentgotthárdi csata idején nem található a dokumentumokban, valószínűleg elpusztulhatott. Montecuccoli hadai csak 8 km-re voltak a falutól, amikor a törököt a Rábán túlra szorították. 1691-ben 39 háza volt 148 lakossal. Az 1698-as egyházi vizitáció „Ujfalu” más néven „Poppendorfként” említi, Rábakeresztúr plébániájához tartozott. A 18. század elején súlyos pestisjárvány pusztított, melynek itt is sok halálos áldozata volt.